**Budapest Főváros VII. Kerület Erzsébetváros Önkormányzata Képviselő-testületének .**

**../2025. (……...) önkormányzati rendelete**

**a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosításáról**

[1] A képviselők, bizottsági elnökök és tagok, valamint a tanácsnokok és frakcióvezetők részére megállapított tiszteletdíj, természetbeni juttatás, költségtérítés mértéke 2024. októberében emelésre, a képviselőcsoportok vezetőit megillető kiegészítés beépítésre került. 2024. november 28-án kihirdetésre került Magyarország helyi önkormányzatairól szóló 2011. évi CLXXXIX. törvény módosítása a polgármesterek illetményemeléséről, amely magával vonta a tiszteletdíjak emelkedését is. A jogalkotó, Budapest Főváros VII. kerület Erzsébetváros Önkormányzata Képviselő-testületének célja, hogy a képviselő és a nem képviselő bizottsági tag tiszteletdíjáról, vagy annak egy részéről saját döntése alapján lemondhasson.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában megállapított hatáskörében eljárva, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében kapott felhatalmazás alapján a helyi önkormányzati képviselők tiszteletdíjáról, természetbeni juttatásáról és költségtérítéséről szóló rendelet módosításáról az alábbiak szerint rendelkezik:

**1. §**

A helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet „Tiszteletdíj” alcíme a következő 1/A. §-sal egészül ki:

**„1/A. §**

(1) A képviselő és a nem képviselő bizottsági tag az 1. §-ban jelzett tiszteletdíjáról vagy annak egy részéről írásban lemondhat.

(2) A tiszteletdíjról történő lemondást a Polgármesterhez kell írásban benyújtani, aki arról a Képviselő-testületet a soron következő ülésen tájékoztatja.

(3) A tiszteletdíjról történő lemondó nyilatkozatnak tartalmaznia kell, hogy az (1) bekezdésben meghatározott személy:

a) mely időszakra járó tiszteletdíjról kíván lemondani;

b) a tiszteletdíj egészéről, vagy annak mekkora részéről kíván lemondani;

c) a tiszteletdíjról címzetten, vagy címzés nélkül kíván lemondani;

d) címzett lemondás esetén meg kell jelölni a felhasználás célját.”

**2. §**

Ez a rendelet 2025. április 1-jén lép hatályba, és 2025. április 3-án hatályát veszti.

Tóth János Niedermüller Péter

jegyző polgármester

**Záradék:**

A rendelet kihirdetése 2025. ……….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

Tóth János

jegyző

**Általános indokolás**

A képviselők, bizottsági elnökök és tagok, valamint a tanácsnokok és frakcióvezetők részére megállapított tiszteletdíj, természetbeni juttatás, költségtérítés mértéke 2024. októberében emelésre, a képviselőcsoportok vezetőit megillető kiegészítés beépítésre került. 2024. november 28-án kihirdetésre került Magyarország helyi önkormányzatairól szóló 2011. évi CLXXXIX. törvény módosítása a polgármesterek illetményemeléséről, amely magával vonta a tiszteletdíjak újbóli emelkedését is. A rendeletmódosítás annak lehetőségét kívánja megteremteni, hogy a képviselő és a nem képviselő bizottsági tag a tiszteletdíjáról, vagy annak egy részéről lemondhasson, arról rendelkezhessen.

**Részletes indokolás**

**1.§**

A képviselő és nem képviselő bizottság tag tiszteletdíjáról történő lemondásának szabályait tartalmazza.

**2.§**

Hatályba léptető és hatályon kívül helyező rendelkezést tartalmaz.