**Budapest Főváros VII. kerület Erzsébetváros Önkormányzata Képviselő-testületének …/2025. (...) önkormányzati rendelete**

**Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelete módosításáról**

[1] Budapest Főváros VII. kerület Erzsébetváros Önkormányzatának Képviselő-testülete a parkolóhelyek és rakodóhelyek megváltásáról, közcélú parkolóhelyekről szóló rendeletét módosítani kívánja a hatályos jogszabályok összhangjának megteremtésével, a férőhelyek, rakodóhelyek megváltásának szabályozásával, a pénzbeli megváltás önkormányzati hatósági ügyként történő meghatározásával, és a pénzbeli megváltás visszafizetésének szabályozásával.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdésében foglalt jogköre alapján a Magyarország helyi önkormányzatairól szóló 2011. évi CLXXXIX. törvény 23. § (3) bekezdésében, valamint 23. § (5) bekezdés 5. pontjában meghatározott feladatkörében eljárva a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelete módosításáról a következőket rendeli el:

1. **§**

(1) A parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet (a továbbiakban: PHR) 1. § (4) bekezdés g) és h) pontja helyébe a következő rendelkezések lépnek:

(E rendelet alkalmazásában:)

*„g) bővítés: a Méptv. 16. § 8. pontja szerinti, az épület térfogatát növelő építési tevékenység, vagy meglévő épület más fejlesztése, amely többlet-férőhely(ek) biztosítását teszi szükségessé (pl.: tetőtér-beépítés, emelet-ráépítés, rendeltetésváltoztatás, az építmény rendeltetési egységei számának megváltozása);*

*h) új építés: a bővítés fogalmába nem tartozó építési tevékenység vagy fejlesztés, amely férőhely(ek) kialakítását teszi szükségessé;”*

(2) A PHR 1. § (4) bekezdés a következő j) ponttal egészül ki:

(E rendelet alkalmazásában:)

*„j) férőhely: adott rendeltetéshez szükséges parkolóhelyek és rakodóhelyek együttvéve;”*

(értendő.)

1. **§**

A PHR 2. §-a helyébe a következő rendelkezés lép:

*„(1) Az EÉSZ 26. § (5) bekezdésében felsorolt esetekben a parkolóhely telken kívül, másik telken lévő épületben biztosítható, amennyiben annak tulajdonosa végleges jelleggel, feltétel nélkül és visszavonhatatlanul hozzájárul és vállalja a (2) bekezdés szerinti fizetési kötelezettség teljesítését, a másik telek légvonalban mérve 500 méteren belül van, és az ott lévő rendeltetésekhez szükséges férőhelyeket meghaladó szabad férőhelyként áll rendelkezésre, valamint a másik telken történő elhelyezést egyéb jogszabályi rendelkezés nem zárja ki.*

*(2) A másik telken lévő épületben elhelyezkedő parkolóhely használatát biztosító jogot az ingatlan-nyilvántartásba be kell jegyezni. Az így biztosított férőhelynek a használatot biztosító jog bejegyzéstől számított 15 éven belül történő megszűnése esetén a tulajdonos és a használatot biztosító jog korábbi jogosultja egyetemlegesen kötelesek a 3. fejezet szerinti megváltást fizetni az Önkormányzat részére. A megváltás összege ez esetben a 4. § (1) bekezdésében meghatározott összeg azon része, amely a 15 éves minimális futamidőből kieső résznek időarányosan megfelel.”*

1. **§**

A PHR 3. alcím címe helyébe a következő rendelkezés lép:

*„3. Megváltás”*

1. **§**

(1) A PHR 3. § (1) és (1a) bekezdése helyébe a következő rendelkezések lépnek:

*„(1) Az EÉSZ 26 .§ (5) bekezdésében felsorolt esetekben, amennyiben a rendeltetéshez tartozó parkoló-, illetve rakodóhely sem saját telken, sem a 2. §-ban részletezetten másik telken nem biztosított, akkor a parkoló-, rakodóhely a helyi sajátosságok és településrendezési szempontok figyelembevételével megváltható, ha a megváltást egyéb jogszabályi rendelkezés nem zárja ki. Az Önkormányzati építési beruházás esetén nem kell megváltást fizetni.”*

*(1a) A rendeltetéshez szükséges kialakítandó vagy a rendeltetéshez szükséges más ingatlanon biztosított parkoló- és rakodóhelyeket elsődlegesen a kialakítandó lakás funkcióhoz másodsorban egyéb rendeltetéshez kell figyelembe venni.”*

(2) A PHR 3. § (2) bekezdés i) pontja helyébe a következő rendelkezés lép:

*(A megváltásról szerződést kell kötni, melyet az építtető kezdeményez írásban benyújtott kérelemmel. A kérelemhez csatolni kell a kialakítást alátámasztó dokumentumokat:)*

*„i) műszaki dokumentációt arra vonatkozóan, hogy az EÉSZ 26. § (5) bekezdése alapján a férőhelyek telken belüli biztosítása miért nem megoldható.”*

1. **§**
2. A PHR 4. § (1)-(2b) bekezdése helyébe a következő rendelkezések lépnek:

*„(1) Pénzbeli megváltás darabonkénti összegeit a 3. melléklet tartalmazza. A rakodóhely megváltását három parkolóhely díjával kell figyelembe venni.*

*(1a) A pénzbeli megváltás esetén az Önkormányzatot egyszeri szerződéskötési díj illeti meg, amelyet az önkormányzati döntésről történő tudomásszerzést követő 30 napon belül kell megfizetni. Ellenkező esetben az önkormányzati döntés hatályát veszti. A szerződéskötési díj megfizetése a szerződés Önkormányzat általi megkötésének feltétele.”*

*(1b) A szerződéskötési díj mértéke a megváltási kérelemben kérelmezett megváltott férőhely darabszámonként nettó 100.000,- Ft + ÁFA, azaz nettó egyszázezer forint + általános forgalmi adó. Az általános forgalmi adót a mindenkor érvényes jogszabályi előírások szerint kell megállapítani és megfizetni. Az egyszeri szerződéskötési díj a tényleges megváltási díj megfizetésekor beszámítandó, kivéve a 4. § (2a) és (4) bekezdéseiben foglalt eseteket.”*

*(2) A megváltás pénzügyi teljesítésének határideje*

*a) bővítés esetén: a szerződés megkötését követő 30 napon belül;*

*b) új építés esetén: az építési munka megkezdését követő 30 napon belül.”*

*(2a) Amennyiben az építési beruházás megvalósítása építéshatósági engedélyhez kötött, az építtető a véglegessé vált engedély kézhezvételét követő 15 napon belül köteles megküldeni azt az Önkormányzatnak, továbbá minden esetben köteles 15 napon belül írásban, az építési napló kivonatával igazoltan tájékoztatni az Önkormányzatot az építési munka megkezdéséről. Ezek bármelyikének elmulasztása az egyszeri szerződéskötési díj megváltási díjba történő beszámíthatóságának megszűnését eredményezi.”*

*(2b) A parkoló- és rakodóhely-létesítési kötelezettség a szerződés megkötésével és a megváltási összeg megfizetésével minősül teljesítettnek, amelyről az Önkormányzat igazolást állít ki az építtető részére.”*

1. A PHR 4. § (4) és (5) bekezdés helyébe a következő rendelkezések lépnek:

*„(4) A szerződés hatályát veszti, amennyiben - építéshatósági engedélyhez kötött építési beruházás esetén - az építtető a szerződés megkötésétől számított 1 éven belül nem értesíti az Önkormányzatot a szükséges építéshatósági engedély megszerzéséről vagy az építési engedély hatálya alatt, engedély nélkül végezhető új építés esetén pedig legkésőbb a szerződés megkötésétől számított 4 éven belül nem értesíti az Önkormányzatot az építési munka megkezdéséről. Ez esetben az Önkormányzatot a már megfizetett egyszeri szerződéskötési díj véglegesen megilleti, az nem igényelhető vissza vagy írható jóvá a megváltási díj későbbi megfizetése esetén.”*

*(5) Építési engedélyezési, bejelentési és az építési beruházás megvalósításának megkezdéséhez szükséges egyéb hatósági eljárás során a pénzbeli megváltással teljesített parkoló- és rakodóhely-létesítés akkor vehető figyelembe, ha arra az építtető az Önkormányzattal szerződést kötött. Egyéb hatósági eljárásokban, így különösen használatbavételi engedélyezési vagy bejelentési eljárásban, továbbá működési engedélyezés és telephely létesítésére irányuló bejelentés tudomásulvétele iránti eljárásban a parkoló- és rakodóhely-létesítés figyelembevételének további feltétele a fizetési kötelezettség teljesítése és az erről kiállított, a 4. § (2b) bekezdés szerinti igazolás benyújtása.”*

1. A PHR 4. §-a a következő (6) bekezdéssel egészül ki:

„(*6) Amennyiben az építési beruházás olyan formában valósult meg, amely a megváltás mértékének számításánál figyelembe vett parkolási igénynél ténylegesen kevesebb férőhely biztosítását teszi szükségessé, az építtető a megváltás (2) bekezdés szerinti esedékességétől számított 5 éven belül igényt tarthat a jogszerű használathoz nem szükséges férőhelyekre eső, a szerződéskötési díj levonásával számított megváltási összeg kamatmentes visszatérítésére. Ezen határidő elmulasztása jogvesztéssel jár. A ténylegesen szükséges férőhelyek számát az építtető hatósági engedéllyel vagy hatósági bizonyítvánnyal köteles igazolni. A visszatérítés az építtető írásbeli felhívására, a megfelelő hatósági engedély vagy bizonyítvány benyújtását követő 90 napon belül esedékes.”*

1. **§**
2. A PHR 5. § (1) bekezdése helyébe a következő rendelkezés lép:

*„(1) A megváltásról szóló szerződést a jelen rendelet 1. melléklete szerint kell megkötni. Településrendezési szerződés megkötése esetén a megváltásról szóló szerződés a településrendezési szerződésbe is foglalható.”*

1. A PHR 5. § (3) bekezdés helyébe a következő rendelkezés lép:

*„(3) A megváltási szerződés megkötéséről és a jogutódláshoz szükséges hozzájárulásról* *a helyi sajátosságok és településrendezési szempontok figyelembevételével a Pénzügyi és Kerületfejlesztési Bizottság (a továbbiakban: Bizottság), településrendezési szerződésbe foglalt megváltási szerződés esetén pedig a Képviselő-testület dönt.”*

1. A PHR 5. §-a a következő (4) bekezdéssel egészül ki:

*„(4) A megváltási szerződés megkötésére, módosítására és teljesítésére egyebekben az általános közigazgatási rendtartásról szóló 2016. évi CL törvénynek a hatósági szerződésekre vonatkozó rendelkezései irányadóak.”*

1. **§**
2. A PHR 6. § (1) és (1a) bekezdése helyébe a következő rendelkezések lépnek:

*„(1) A megváltási díjak bevételeit a Kerület közigazgatási területén belül a*

*a) közösségi autóhasználattal,*

*b) kerékpározással*

*c) közhasználatú területek minőségének javításával*

*d) parkoló-, és rakodóhelyekkel*

*kapcsolatos fejlesztésekre, rendszerek fenntartására, támogatásokra kell felhasználni.”*

*(1a) A meglevő lakóépület tetőtérbeépítéssel vagy emeletráépítéssel történő bővítése esetében létrejövő új rendeltetéshez szükséges gépjárműelhelyezési kötelezettség megváltásának díjából – mint bevételből – az Önkormányzat pályázat útján támogatást nyújthat a bővítéssel érintett társasház részére a mindkét fél által ellenjegyzett megváltási szerződésben foglalt megváltás összegének 80%-áig. A támogatásra a társasházaknak nyújtható felújítási támogatásról szóló Budapest Főváros VII. kerület Erzsébetváros Önkormányzata Képviselő-testületének 7/2016. (II.18.) önkormányzati rendelete alapján kiírt pályázat útján lehet pályázni, mely pályázatot a Pénzügyi és Kerületfejlesztési Bizottság bírál el.”*

1. A PHR 6. § (4) bekezdése helyébe a következő rendelkezés lép:

*„(4) Azon ingatlanok mindenkori tulajdonosai és használói részére, amelyek tekintetében 2024. december 31. napját követően megváltásra irányuló szerződés jön létre, külön önkormányzati rendeletben részletezettek szerinti kedvezményes közterületi várakozási hozzájárulás nem adható. Bővítés esetén az ingatlanon a bővítés előtt meglévő önálló rendeltetési egységekre ez a korlátozás nem vonatkozik. Az ebből esetlegesen származó többletköltség, értékcsökkenés vagy egyéb igény nem érvényesíthető az Önkormányzattal szemben a későbbiekben sem az építtető/tulajdonos, sem harmadik fél által.”*

1. **§**

A PHR 1. melléklete helyébe az 1. melléklet lép.

1. **§**

Hatályát veszti a PHR 11. §-a.

1. **§**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

1. **§**

E rendelet rendelkezéseit a hatálybalépése napján folyamatban lévő eljárásokban is alkalmazni kell.

**Tóth János                                               Niedermüller Péter**

**jegyző polgármester**

Záradék

A rendelet kihirdetése ………-én a Szervezeti- és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**Tóth János**

**jegyző**

**Általános indokolás**

A magyar építészetről szóló 2023. évi C. törvény (a továbbiakban: Méptv.) alapján a települési önkormányzat egyes településfejlesztési vagy településrendezési célok megvalósítására településrendezési szerződést köthet az érintett telek tulajdonosával vagy a telken beruházni szándékozóval (a továbbiakban együtt: a cél megvalósítója), a Méptv.-ben és a Méptv. végrehajtására kiadott kormányrendeletben foglaltak alapján.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: 419/2021. (VII.15) Korm. rendelet) rendelkezik a településrendezési szerződések eljárási rendjéről.

Az Erzsébetváros Építési Szabályzatáról szóló Budapest Főváros VII. kerület Erzsébetváros Önkormányzata Képviselő-testületének 25/2018. (XII.21.) számú rendelet (a továbbiakban: EÉSZ) alapján településrendezési szerződés megkötése esetén lehetséges az EÉSZ-ben foglaltak alapján bizonyos engedmények lehetővé tétele.

Jelenleg a településrendezési szerződésekről a Képviselő-testület, míg a parkolóhely-megváltásokról a Pénzügyi és Kerületfejlesztési Bizottság dönt.

Jogalkotói cél az Önkormányzat adminisztratív terheinek csökkentése. Jelen módosítás arra irányul, hogy egyazon ügyben ne kelljen kétféle szerződésről döntenie az erre felhatalmazott testületnek/bizottságnak és hogy ne kelljen kétféle szerződést megkötni ugyanarra a beruházásra.

A rendelet a rakodóhelyek megváltásáról nem rendelkezik egységes formában. A módosítás célja, hogy a rakodóhelyek megváltásának szabályai is részletesen, egyértelműen és egységesen meghatározottak legyenek.

A településrendezési és építési követelmények alapszabályzatáról szóló 280/2024. (IX. 30.) Korm. rendelet a gépjármű-várakozóhelyek más telken történő elhelyezése esetében a telekhatártól mért, legfeljebb 500 méteren belüli távolságot irányoz elő. A módosítás célja az ezzel való összhang megteremtése, megfelelő biztosítékokkal a visszaélések elkerülésére.

**Részletes indokolás**

**1. §**

A rakodóhelyekre vonatkozó szabályozás pontosítása érdekében szükséges az értelmező rendelkezések kiegészítése/módosítása.

**2. §**

A TÉKA előírásaival való összhang megteremtését célzó módosítás, amely megfelelő biztosítékokat is tartalmaz a visszaélésszerű felhasználással szemben.

**3-5. §**

A rakodóhelyekre vonatkozó szabályozás pontosítása és egységesítése érdekében szükséges ezen rendelkezések módosítása. Az eredetileg tervezettnél kisebb parkolási szükséglettel megvalósuló építési beruházások esetében a szabályozás rendelkezik továbbá az ezzel utólag indokolatlanná vált megváltási összeg feltételekkel történő visszatérítéséről.

**6. §**

A módosítás arra irányul, hogy egyazon ügyben ne kelljen kétféle szerződésről döntenie az erre felhatalmazott testületnek/bizottságnak és hogy ne kelljen kétféle szerződést megkötni ugyanarra a beruházásra. A módosítás pontosítja továbbá a megváltási szerződés jogi jellegét.

**7. §**

A rakodóhelyekre vonatkozó szabályozás pontosítása érdekében szükséges kiegészítések/módosítások.

**8. §**

A módosítás a megváltási szerződés jogi jellegének pontosítására irányul.

**9. §**

A rakodóhelyekre vonatkozó szabályozás pontosítása érdekében szükséges módosítás.

**10. §**

A rendelet hatályba lépésének időpontjáról rendelkezik.

**11. §**

A rendelet hatályba lépésének módjáról rendelkezik.