|  |
| --- |
| **Budapest Főváros VII. kerület Erzsébetváros Önkormányzata**  **Molnár István alpolgármester, Beregi Balázs és Nagy Andrea képviselők** |

Iktatószám:

Napirendi pont: ….

**ELŐTERJESZTÉS**

**A Képviselő-testület** **2025. március 19-ei rendes ülésére**

|  |  |
| --- | --- |
| **Tárgy:** | Javaslat a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására - a szilveszteri tűzijátékkal összefüggő helyi szabályozás bevezetésére, valamint az éjszakai idegenvezetés megtiltására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A tűzijátékozás nem csupán magánügy, mivel a pirotechnikai eszközöket használókon kívül rengeteg embert és állatot érint annak fény- és zajhatása, függetlenül attól, hogy szeretnék-e ezt. Minden évben sokan panaszkodnak a szilveszteri tűzijátékok miatt, ugyanis az, ami valakinek szórakozás, másoknak aránytalanul nagy kellemetlenséget okozhat.

Vannak kisgyerekek, akik végig sírják az éjszakát, mert nem tudnak aludni a folyamatos dörrenésektől, és szülők, akiknek a szilveszter a gyerekeik vigasztalásáról szól. Vannak háziállatok, amelyek végig rettegik a szilvesztert, és gazdák, akik ünneplés helyett órákon át igyekeznek megnyugtatni a házi kedvenceiket.

A kerület lakossága körében visszatérően problémát okoz az államilag előírt tűzijáték időtartama alatt történő, jelentős környezeti zajhatással járó tűzijáték magánszemélyek által történő használata. A tűzijáték termék használatára vonatkozó hatályos kormányzati szabályozás értelmében minden nagykorú személy – a használati és kezelési útmutatóban meghatározottak szerint – december 31-én 18 órától a következő naptári év január 1-jén 6 óráig engedély nélkül használhat 3. pirotechnikai osztályba tartozó, azonban magasabb zajszinttel járó tűzijátékot. Az ezen időszak alatt történő tűzijáték használatból eredő negatív hatások – környezetszennyezés, természetkárosítás, a tűzijáték használata során keletkező balesetek, a tűzijáték használatával járó jelentős környezeti zajhatás negatív következményei, a háziállatok kiszökése, elkóborlása – negatívan befolyásolják Erzsébetváros lakosságának egészséges környezethez, pihenéshez való jogát.

Ezen felül, a lakosságot gyakran zavaró zajhatások csökkentése érdekében – különös tekintettel a belső-erzsébetvárosi közterületekre – a szervezett, és ennek megfelelően csoportos tevékenységek, így az idegenvezető által vezetett éjszakai túrák betiltása is indokolt, csökkentve ezzel is a lakosságra nehezedő környezeti terheket.

Mindezen problémák megoldása, illetve a pirotechnikai eszközök megfelelő használatának szabályozása érdekében javaslom a szilveszteri tűzijátékkal összefüggő helyi szabályozás bevezetését, illetve az éjszakai idegenvezetés megtiltását, és ennek megfelelően az erre vonatkozó rendeletmódosítás elfogadását.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

**Hatásvizsgálat**

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról szóló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása nincs, a rendelet-tervezet megalkotásával várható a társadalmi bizalom, és az egészséges környezet növekedése.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei, köszönhetően a csökkenő zajhatásnak, egyértelműen pozitívak.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek jelentősen nem változnak.

**4. A jogszabály megalkotásának szükségessége, a jogalkotás elmaradásának várható következményei**

Az Erzsébetvárosi lakók testi és lelki egészséghez, valamint az egészséges környezethez, pihenéshez való alapvető jogára tekintettel a szilveszteri tűzijáték használatának helyi szabályozása, valamint az éjszakai idegenvezetői tevékenység megtiltása szükséges. A rendelet módosításának elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglaltak alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2025. március 3.

|  |  |  |
| --- | --- | --- |
| **Molnár István** alpolgármester | **Beregi Balázs** képviselő | **Nagy Andrea**  képviselő |

Mellékletek:

* Rendelettervezet a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról